tartuNLP/wikipedia-smugri-20251201 huggingface dataset:
Fiina

Fiina on suomalainen naisen etunimi. Se on syntynyt lyhentymällä useista "-fiina"-loppuisista nimistä, muun muassa Adolfiinasta, Serafiinasta ja Josefiinasta.
Digi- ja väestötietoviraston mukaan Suomessa on syyskuuhun 2021 mennessä tilastoitu noin 250 Fiina-nimistä naista. Eniten Fiinoja on syntynyt 2010-luvulla. 
Nimipäivät.
Fiinalla on nimipäivä ortodoksisessa kalenterissa 29. heinäkuuta. Lisäksi Fiina-nimi esiintyy Helsingin yliopiston almanakkatoimiston virallisessa koirien nimipäiväkalenterissa; siinä nimipäivä on 19. maaliskuuta.
Sininen talo (Etelä-Korea)

Sininen talo (, kirj. "sinitiilinen paviljonki") on Etelä-Korean presidentin virka-asunto. Nimitys Sininen talo tulee päärakennuksen kattoa peittävistä 150 000 sinisestä kattotiilestä. Nykyinen rakennus valmistui vuonna 1991.
Sininen talo on avoinna yleisölle kaikkina muina päivinä paitsi sunnuntaisin, maanantaisin ja julkisina vapaapäivinä. Sisäänpääsy ei maksa mitään ja vierailijoilla pitää olla henkilöllisyystodistus. Ulkomaalaisilta vaaditaan rekisteröityminen nettilomakkeen kautta etukäteen.
Toukokuussa 2022 Etelä-Korean uudesta presidentistä, Yoon Suk-yeolista, tuli maan ensimmäinen presidentti, joka ei muuttanut virallisesti Siniseen taloon. Syyksi hän ilmoitti sen, että talo on "japanilaisen imperialistisen vallan symboli". Yoon sai osakseen kritiikkiä, koska talossa on presidentille tarkoitetut turvatoimet ja valtionpäämiehen muutto muualle olisi kallista. Eteläkorealainen media myös huhusi, että Yoon vaimoinensa ei suostu muuttamaan Siniseen taloon, koska taloa on väitetty šamaanin kiroamaksi. Yoon kiisti väitteet ja kutsui niitä poliittisten vastustajiensa tekaisemiksi.
Lotta Vaattovaara

Lotta Vaattovaara (s. 1989 Kuopio) on suomalainen näyttelijä ja laulaja. Oulun silloisesta Kuusiluodon lukiosta valmistuttuaan hän opiskeli vuosina 2007–2012 Teatterikorkeakoulussa valmistuen teatteritaiteen maisteriksi vuonna 2012.
Vaattovaara on työskennellyt Kansallisteatterissa ja Helsingin kaupunginteatterissa vuonna 2011, Rauman teatterissa 2013–2014, Oulun kaupunginteatterissa 2014–2016. Kuopion kaupunginteatterissa hän on työskennellyt lokakuusta 2018 lähtien.
Vaattovaara on näytellyt myös Lauri Randlan käsikirjoittamassa ja ohjaamassa lyhytelokuvassa "Convict" vuodelta 2011.
Vaattovaara on naimisissa valosuunnittelija Juho Itkosen kanssa ja heillä on kaksi yhteistä lasta.
Vasil Mžavanadze

Vasil Mžavanadze (; , "Vasili Pavlovitš Mžavanadze") (20. syyskuuta 1902 Kutaisi, Venäjän keisarikunta – 31. elokuuta 1988 Moskova, Neuvostoliitto) oli georgialainen neuvostopoliitikko, joka toimi kommunistisen puolueen (GKP) pääsihteerinä eli Gruusian SNT:n johtajana vuosina 1953–1972 ja NKP:n politbyroon jäsenenä 1957–1972. Mžavanadze menetti asemansa korruptioskandaalin myötä ja hänen seuraajakseen tuli Eduard Ševardnadze. 
Mžavanadze oli Gruusian kommunistisen puolueen jäsen vuodesta 1927 lähtien. Toisen maailmansodan aikana hän palveli puna-armeijan politrukkina. Sodan jälkeen Mžavanadze toimi Ukrainan SNT:ssa Kiovan sotilaspiirin poliittisen osaston apulaispäällikkönä Nikita Hruštšovin alaisuudessa. Mžavanadze oli Ukrainan SNT:n korkeimman neuvoston jäsen 1947–1953 ja Neuvostoliiton korkeimman neuvoston jäsen 1954–1972.
Gruusiaa johtivat sodan jälkeisinä vuosina 1931–1938 GKP:n pääsihteerinä toimineen Lavrenti Berijan tukijat. Neuvostodiktaattori Josif Stalinin kuoleman ja Berijan pidättämisen jälkeen jälkeen heinäkuussa 1953 Hruštšovin tukijat ottivat vallan GKP:ssa. Mžavanadze syrjäytti Berijan suojatin Aleksandre Mirtshulavan GKP:n pääsihteerin paikalta syyskuussa 1953. Kun Hruštšovista tuli Neuvostoliiton johtaja vuonna 1957, Mžavanadze nimitettiin politbyroon ehdokasjäseneksi. Täysi jäsen hänestä tehtiin 1966.
Mžavanadzen johtamaa Gruusian neuvostotasavaltaa leimasi korruptio. Hänestä itsestään tuli tehottoman ja korruptoituneen hallinnon symboli. Mžavanadzen syytettiin huutokaupanneen virkoja, kavaltaneen valtion varoja ja pyörittäneen laittomia tehtaita rikastuttaakseen itseään.
Vuoden 1972 puolivälissä Mžavanadzea syytettiin julkisesti korruptiosta ja valtiollinen media tuomitsi hänet. Mžavanadze erosi GKP:n pääsihteerin paikalta 28. syyskuuta 1972 ja hänen seuraajakseen tuli Gruusian sisäministeri Eduard Ševardnadze, jonka on spekuloitu osallistuneen Mžavanadzen syrjäyttämiseen. Joulukuun 18. päivänä 1972 Mžavanadze erotettiin politbyroosta ja hän vetäytyi viettämään eläkepäiviään Gruusiassa. Mžavanadze kuoli Moskovassa 1988 ja hänet haudattiin valtiollisin menoin Tbilisissä.
Josef Stránský

Josef Stránský (9. syyskuuta 1872 Humpolec – 6. maaliskuuta 1936 New York) oli tšekkiläissyntyinen kapellimestari ja säveltäjä.
Vaiheet Euroopassa.
Stránský suoritti yliopisto-opintonsa Prahassa, Leipzigissä ja Wienissä. Hän johti oopperaa Prahassa vuosina 1898–1903 ja seuraavat seitsemän vuotta oopperaa sekä sinfoniaorkesteria Hampurissa. Hän työskenteli kapellimestarina myös Dresdenissä, Berliinissä ja muualla Euroopassa ennen lähtöään Yhdysvaltoihin.
Ura Yhdysvalloissa.
Stránský seurasi Gustav Mahleria New Yorkin filharmonikkojen johdossa vuonna 1911. Hänellä oli laajempi ohjelmisto kuin edeltäjillään orkesterin kapellimestareina. Hän johti esityksiä muiden muassa Johann Sebastian Bachin, Joseph Haydnin, Wolfgang Amadeus Mozartin, Richard Wagnerin, Franz Lisztin ja Antonín Dvořákin sävellyksistä. Ensimmäisen maailmansodan aikana Stránskýn ohjelmisto siirtyi englantilaisia, venäläisiä ja ranskalaisia säveltäjiä suosivaksi. Hän johti myös useampien yhdysvaltalaissäveltäjien teosten esityksiä kuin kaikki edeltäjänsä yhteensä; näitä olivat George Chadwick, Arthur Foote, Edward MacDowell, John Knowles Paine ja John Philip Sousa. Stránský syventyi laajemminkin aikansa ohjelmistoon, esimerkiksi Ottorino Respighin, Jean Sibeliuksen ja Gustav Mahlerin tuotantoihin. Hän johti Arnold Schönbergin "Pelleas und Melisanden" Yhdysvaltain-ensiesityksen.
Stránský piti New Yorkin filharmonikkojen ensimmäisen "Young People's Concerts" -sarjan konsertin tammikuussa 1914. Hän laajensi orkesterin kiertueita ja johti sen ensimmäiset levytykset Columbia Records -yhtiölle. Vuonna 1923 Stránský erosi New Yorkin filharmonikkojen johdosta. Tämän jälkeen hän työskenteli lyhyesti uuden State Symphony Orchestra of New Yorkin kanssa ennen kuin omistautui kuvataiteelle, jonka parissa toimi sekä keräilijänä että kauppiaana. Stránský oli vuodesta 1912 naimisissa episkopaalikirkossa sopraanosolistina laulaneen Marie Johanna Doxrudin kanssa. Pariskunnalle ei syntynyt lapsia.
Ura säveltäjänä.
Stránskýn sävellystuotantoon kuuluu lauluja, orkesteri- ja muuta soitinmusiikkia sekä operetti "Der General".
Brasilian pojat (vuoden 1978 elokuva)

Brasilian pojat ("The Boys from Brazil") on Franklin J. Schaffnerin ohjaama brittiläis-yhdysvaltalainen tieteisjännityselokuva vuodelta 1978. Ira Levinin romaaniin "Mengelen pojat" perustuva elokuva kertoo natsilääkäri Josef Mengelestä (Gregory Peck), tämän suunnitelmista kasvattaa geenimanipulaation avulla uusia yli-ihmisiä ja tätä etsivästä juutalaismiehestä (Laurence Olivier).
Vastaanotto.
Gregory Peck ja Laurence Olivier olivat rooleistaan Oscar-ehdokkaina, samoin kuin Robert E. Swink elokuvan leikkauksesta. Peck oli myös Golden Globe -ehdokkaana.
Elokuva sai vaihtelevia kritiikkejä, sitä on pidetty juonenkäänteiltään usein epäuskottavana. "Video-oppaassa" vuodelta 1994 Bello Romano luonnehti elokuvaa tiukaksi ja otteessaan pitäväksi, mutta mielikuvitukselliselta juoneltaan sarjakuvamaiseksi thrilleriksi. Hän antoi sille kolme tähteä viidestä, mikä vastaa sanallista arviota ”hyvä”.
Sŏ Chŏng-ju

Sŏ Chŏng-ju, myös: Seo Jeong-ju, kirjailijanimi Midang (1915 Kuch'ang, Korea – 2000) oli korealainen kirjailija. Hän on Korean nykyrunouden merkittäviä edustajia. Hänen tuotantoaan sävyttää buddhalaisuus, aiheena on usein kotiseutu.
Sŏ Chŏng-jun museossa on hänen käytössään olleita esineitä sekä jälkikäteen löytyneitä runoja.
Suomennettuja runoja.
Aale Tynnin suomentamia runoja on julkaisussa "Runous" 1984 ; nro 2
Liesut

Liesut ("Cryptogramma") on sanikkakasvien (Pteridaceae) heimoon kuuluva kasvisuku, johon kuuluu kaksitoista lajia.
Liesut ovat matalia ja mätästäviä saniaisia, joilla on monihaarainen juurakko. Liesuilla on kahdentyyppisiä lehtiä: tavallisia kasvulehtiä sekä itiöpesäkelehtiä. Kasvulehdet ovat pitkäruotisia ja niiden lehtilapa on kellanvihreä, muodoltaan puikea sekä kolmeen tai neljään kertaan liuskoittunut. Itiöpesäkelehdet ovat kasvulehtiä pidempiä ja niiden liuskat ovat kapeampia sekä harvemmassa kuin kasvulehdissä. Itiöpesäkeryhmät ovat ulkomuodoltaan pitkulaisia ja katesuomuttomia.
Suvun lajeista Suomessa ja Ruotsissa tavataan ainoastaan kähäräliesua eli liesua ("Cryptogramma crispa").
Ferdinand IV (Böömi)

Ferdinand IV (8. syyskuuta 1633 – 9 heinäkuuta 1654) kruunattiin Böömin kuninkaaksi 1646; hänestä tuli Unkarin ja Kroatian kuningas 1647, ja roomalaisten kuningas 31. toukokuuta 1653.
Elämä.
Ferdinand syntyi Wienissä 8. syyskuuta 1633. Hän oli Ferdinand III:n ja tämän ensimmäisen vaimon, Maria Annan, vanhin poika. Ferdinand IV sai jo nuorena Itävallan arkkiherttuan aseman isänsä jälkeen. Vuonna 1646 hänestä tuli Böömin kuningas isänsä, keisari Ferdinand III:n rinnalle. Samaan tapaan hänestä tuli seuraavana vuonna isänsä hallitsijakumppani Unkarin ja Kroatian kuninkaana.
Ferdinand valittiin isänsä painostuksesta roomalaisten kuninkaaksi 1653, jolloin hänestä tuli "de facto" Pyhän saksalais-roomalaisen keisarikunnan keisarin aseman perijä. Hänet kruunattiin 18. kesäkuuta 1653 Regensburgissa.
Kuolema.
Ferdinand IV kuoli odottamatta isorokkoon Wienissä, 9. heinäkuuta 1654. Hänen seuraajakseen tuli hänen veljensä Leopold. Ferdinand oli ennen kuolemaansa kihlattu serkkunsa, Espanjan Filip IV:n tyttären Maria Teresian kanssa.
Intiaanikesä (elokuva)

Intiaanikesä ("Indian Summer") on Mike Binderin käsikirjoittama ja ohjaama yhdysvaltalainen komediallinen draamaelokuva vuodelta 1993. Siinä seitsemän aikuistunutta ystävystä kokoontuu viikoksi 20 vuoden takaisen lapsuutensa kesän leirikeskukseen, jota uhkaa sulkeminen. Väljästi ohjaaja-käsikirjoittaja Binderin omiin lapsuusmuistoihin perustuvan elokuvan pääosia näyttelevät Alan Arkin, Matt Craven, Diane Lane, Bill Paxton, Elizabeth Perkins, Kevin Pollak, Vincent Spano ja kauhuelokuvien ohjaajana paremmin tunnettu Sam Raimi.
"Helsingin Sanomien" Mikael Fräntin mielestä elokuva on sympaattisen nostalginen ja tunnelmaltaan raikas. "Video-oppaassa" vuodelta 1994 Bello Romano luonnehti elokuvaa valloittavaksi nostalgian, ihmissuhteiden ja nuoruusleikkien leirituleksi ja antaa sille neljä tähteä viidestä, mikä vastaa sanallista arviota ”erinomainen”.
Lits läts

Lits läts on lastenmusiikkiyhtye Fröbelin Palikoiden 11. joulukuuta 2020 julkaistu albumi.
Valemureena

Valemureena ("Kaupichthys hyoproroides") on valemureenoihin kuuluva kalalaji. Sitä tavataan Atlantista ja Intian valtamerestä.
Koko ja ulkonäkö.
Valemureena voi kasvaa suurimmillaan noin 30 cm pitkäksi, mutta jää useimmiten alle 15 cm pitkäksi. Ruumiinrakenteeltaan laji on pitkänomainen ja käärmemäinen. Kalalla on kookkaat silmät ja kuono on pitkä. Selkä- ja peräevät ovat pitkät ja yhtyneet pyrstöevään. Rintaevät ovat hyvin kehittyneet ja pyöreähköt. Väriltään valemureena on vaaleanruskea. Valemureenalla on fluoresoivia rasvahappoihin sitoutuvia proteiineja, jotka fluoresoivat vihreinä UV-valossa.
Levinneisyys ja elintavat.
Valemureenaa tavataan Atlantin länsiosista Floridasta Karibianmerelle ja Intian valtamerestä Somaliasta ja Madagaskarilta Intian eteläosiin. Eräiden tutkijoiden mukaan Intian valtameren kalat kuuluvat lajiin "Kaupichthys diodontus". Valemureena liikkuu koralliriuttojen lähellä ja piileskelee kivien koloissa. Lajin ravintoa ovat selkärangattomat eläimet.
Helmisaniaiskasvit

Helmisaniaiskasvit (Onocleaceae) on Polypodiales-lahkoon kuuluva, suku- ja lajimäärältään pieni saniaisheimo. Heimoon kuuluu neljä sukua, joissa kussakin on vain yksi tai muutamia lajeja.
Heimon lajeista Suomessa kasvaa luonnonvaraisena ainoastaan kotkansiipi ("Matteuccia struthiopteis").
Kotkansiivet

Kotkansiivet ("Matteuccia") on helmisaniaiskasvien (Onocleaceae) heimoon kuuluva pieni saniaissuku. Sukuun kuulunee kaksi tai kolme lajia. Suvun lajeista Suomessa ja Ruotsissa esiintyy vain yksi: kotkansiipi ("Matteuccia struthiopteris").
Kotkansiivet ovat monivuotisia ja vankkoja saniaisia, joilla on suikertava juurakko. Lehdet ovat noin metrinpituisia ja kasvavat juurakosta ruusukkeena. Tavalliset lehdet ovat lyhytruotisia ja kahteen kertaan pariliuskaisia. Itiöpesäkelehdet kasvavat lehtiruusukkeen keskeltä ja ovat pitkäruotisia, yhteen kertaan pariliuskaisia sekä aluksi vihreitä, mutta myöhemmiten ruskeita.
Kotkansiipien ("Matteuccia") suvun tieteellinen nimi viittaa 1800-luvulla eläneeseen italialaiseen professoriin Carlo Matteucciin.
LEGO Ninjagon 7. tuotantokausi - Ajan vartijat

Ajan vartijat () on animaatiosarjan Lego Ninjagon seitsämäs tuotantokausi, jossa ninjat saavat vastaansa uuden vihollisen: Ajan vartijat Acronixin ja Kruxin, joiden tavoitteena on löytää neljä aikamiekkaa ja saavuttaa ajan herruus.
Tämä kausi tapahtuu päivän televisiospesiaali Pyhäinpäivän jälkeen.
Lähteet.
1. https://www.ruutu.fi/ohjelmat/lego-ninjago-masters-of-spinjitzu
LEGO Ninjagon 8. tuotantokausi - Garmadonin pojat

Garmadonin pojat () on animaatiosarjan Lego Ninjagon kahdeksas tuotantokausi, jossa ninjat saavat vastaansa moottoripyöräjengin nimeltä Garmadonin pojat. He palvovat Lloydin isän Garmadonin ilkeää puolta, ja haluavat herättää hänet kuolleista.
Lähteet.
1. https://www.ruutu.fi/ohjelmat/lego-ninjago-masters-of-spinjitzu
Bir Barhut

Bir Barhut (vapaasti kääntäen "Barhutin kaivo") on suurikokoinen ja syvä reikämäinen luola maassa Jemenin aavikolla itäosassa. Pyöreän luolan syvyys on 112 metriä ja leveys noin 30 metriä. Paikallisessa kansanperinteessä se on yhdistetty jinneihin eli eräänlaisiin henkiin. 
Kohde.
Bir Barhut sijaitsee aavikolla Jemenin itäosassa Mahran maakunnassa lähellä Omanin vastaista rajaa. Matkaa Jemenin pääkaupunki Sanaan on Bir Barhutilta noin 1 300 kilometriä. Barhut itsessään on alueella kulkeva wadi. Niin sanottu kaivo eli Bir Barhut on suuri pyöreä reikämäinen luola. Sen leveys on noin 30 metriä ja syvyys 112 metriä.
Tutkimuksia.
Tiettävästi ensimmäisinä luolaa tutkivat D. van der Meulen and H. von Wissmann vuonna 1931. He kuvailivat paikkaa tyypilliseksi kalkkikiviluolaksi ja että paikka ei ollut tuliperäinen. Tuliperäisyydestä oli puhuttu luolan väitetyn pahan hajun takia, mutta tuolloin Meulen ja von Wissman kirjoittivat sen johtuvan pikemminkin ummehtuneesta pölystä tai lepakoista, kuin tuliperäisestä rikkikaasusta. Jemeniläiset tutkijat ovat tehneet luolalla joitakin tutkimuksia, joissa kuitenkaan esimerkiksi luolan pohjalla ei käyty. Joidenkin jemeniläisten tutkijoiden mukaan luola saattaa olla miljoonia vuosia vanha. Luolan pohjalla kävivät ensimmäisinä Oman Cave Exploration Team-ryhmän jäsenet syyskuussa 2021. Sen pohjalta löydettiin esimerkiksi tihkuvan veden luomia tippukivipylväitä ja luolahelmiä. Luolan pohjalla oli myös kuolleita eläimiä, kuten lintuja. Raatojen hajun ohella muita outoja hajuja ei kuitenkaan havaittu. Ryhmä otti ennen poistumistaan vesi-, kivi- ja maanäytteitä.
Kansanperinne.
Nimi Bir Barhut tarkoittaa Barhutin kaivoa. Paikallisessa kansanperinteessä Bir Barhut on liitetty jinneihin eli eräänlaisiin henkiin. Jinnien on uskottu eläneen luolassa ja sitä on vältelty. Joskus jinnit liitettiin tarkemmin vääräuskoisten henkiin. Jinnien on uskottu voivan aiheuttaa esimerkiksi sairauksia tai epäonnea. Joissain tarinoissa luola on liitetty myös outoihin pahoihin hajuihin.
Luola on ollut jokseenkin tunnettu myös islamilaisissa kirjoituksissa paikan yhdistämisestä Hudin hautaan. Lähellä sijaitsevaa Kabr Hudin pyhättöä on pidetty Etelä-Arabian pyhimpänä paikkana ja suosittuna pyhiinvaelluskohteena pyhättö on tehnyt myös Bir Barhutin tunnetuksi.
Metsäkylän rautatieasema

Metsäkylän rautatieasema (lyh. Mkl, ratakm 226+000) oli rautatieasema Haminan radan puretulla osuudella Metsäkylän taajamassa, Haminan kaupungin länsireunalla. Inkeroisten ja Haminan välinen rautatie lakkautettiin vuonna 1984 ja on sittemmin purettu, mutta Metsäkylän asemarakennus on vielä olemassa.
Metsäkylän rautatieasema avattiin henkilöliikenteelle vuonna 1890 ja se suljettiin vuonna 1968, jolloin henkilöliikenne vanhalla Haminan radalla loppui. Asemarakennus on muodoltaan samanlainen kuin Liikkalan rautatieaseman jo purettu rakennus. Metsäkylän asemarakennus on nykyään yksityisomistuksessa.
Aimée Sommerfelt

Aimée Sommerfelt (1892 Kristiania, Norja – 1975) oli norjalainen lasten- ja nuortenkirjailija. Hänen ensimmäinen teoksensa "Stopp tyven" ilmestyi 1934. 
Sommerfelt aloitti perinteisenä lastenkirjailijana, mutta 1950- ja 1960-luvulla hänestä tuli lasten- ja nuortenkirjallisuuden uranuurtaja ja sen merkittävimpiä edustajia. Hän käsittelee kirjoissaan ajankohtaisia aiheita, kuten rasismia. Kirjoja on käännetty kymmenille kielille, ja Sommerfelt sai lukuisia palkintoja. Suureen kansainväliseen menestykseen noussut teos "Matka Agraan" sai Norjan opetus- ja kirkollisasiainministeriön lasten- ja nuortenkirjallisuuspalkinnon 1. palkinnon.
Liikkalan rautatieasema

Liikkalan rautatieasema (lyh. Lik, ratakm 221+000) oli rautatieasema Liikalassa, Kouvolan kaupungissa (aiemmin Sippolan kunnassa vuoteen 1974 asti ja Anjalankosken kaupungissa 1975–2008). Asema oli jo puretun Inkeroinen–Hamina-radan varrella. Henkilöliikenne radalla loppui 1968 ja tavaraliikenne 1984 ja rata purettiin. Nykyään Liikkalan rautatieasemasta on muistomerkki sen entisen sijainnin lähettyvissä.
Pinhas Lavon

Pinhas Lavon (; 12. heinäkuuta 1904 – 24. tammikuuta 1976) oli Israelin puolustusministeri vuosina 1954–1955. Hän tuli puolustusministerinä tunnetuksi poliittisesta skandaalista, joka liittyy israelilaisten vakoojien pommi-iskuihin Egyptissä. Poliittinen kohu tuli tunnetuksi Lavonin tapauksena, ja se johti hänen eroonsa. Hän ei päässyt palaamaan enää politiikkaan varsinkin, koska David Ben-Gurion piti jatkuvasti Lavonin tapausta esillä.
Elämäkerta.
Pinhas Lavon syntyi 12. heinäkuuta 1904 tuolloin Itävalta-Unkariin ja nykyisin Ukrainaan kuuluneessa Kopytšyntsissä. Lavonin alkuperäinen sukunimi oli Lubianiker. Hän opiskeli oikeustiedettä Lvivin yliopistossa ja osallistui juutalaiseen järjestötoimintaan. Lavonista tuli yksi Gordonia-nuorisoliikkeen perustajista. Järjestö toimi Galitsiassa ja Puolassa. Vuonna 1929 Lavon muutti Palestiinaan Gordonia-järjestön jäsenistä koostuneen ryhmän kanssa. Palestiinassa hän asettui Huldahin kibbutsiin. Kibbutsi oli hieman aikaisemmin tuhoutunut saman vuoden aikana tapahtuneissa levottomuuksissa. Kibbutsilla Lavon osallistui myös ammattijärjestö Histadrutin toimintaan. Lavonista tuli Histadrutin johdon jäsen vuonna 1942 ja sen pääsihteeri vuonna 1949. Histadrutin ohella hän toimi Mapai-puolueessa.
Vuonna 1949 Lavon valittiin Mapain edustajana Israelin ensimmäiseen knessetiin. Vuosina 1950–1951 Lavon oli Israelin maatalousministeri ja vuosina 1951–1954 salkuton ministeri. David Ben-Gurionin jäätyä myöhemmin väliaikaiseksi osoittautuneelle eläkkeelle Lavonista tuli Moshe Sharettin hallituksen puolustusministeri vuosiksi 1954–1955. Puolustusministerinä Lavon sekaantui poliittiseen skandaaliin, joka tuli hänen mukaansa tunnetuksi Lavonin tapauksena. Israelin vanha vihollinen Egypti kävi neuvotteluja brittien kanssa brittien poistumisesta. Heinäkuussa 1954 Egyptissä tapahtui sarja pommi-iskuja brittiläisiin ja yhdysvaltalaisiin kohteisiin. Pommi-iskut toteutti Egyptin juutalaisista koostunut israelilainen vakoilijarengas ja iskujen tarkoituksena oli horjuttaa Egyptin käymiä neuvotteluja. Vakoojarengas jäi kiinni ja sen jäseniä teloitettiin. Israelissa asiasta nousi kohu. Kohun keskelle nousi kysymys siitä, oliko Lavon hyväksynyt iskut. Lavon oli myös pimittänyt tietoa vakoojaringin toiminnasta ja sen kiinnijäämisestä pääministeri Sharettilta. Lavon itse kiisti jyrkästi antaneensa lupaa iskuille ja syytti sen sijaan Israelin armeijaa. Hän joutui joka tapauksessa eroamaan helmikuussa 1955. Puolustusministerinä hänet korvasi politiikkaan palannut Ben-Gurion.
Poliittisesta skandaalista huolimatta Histadrutista Lavon valittiin uudestaan pääsihteeriksi vuonna 1956. Etenkin Ben-Gurion piti Lavonin tapausta kuitenkin jatkuvasti esillä ja paineen alla Lavon erotettiin tehtävästään vuonna 1961. Samana vuonna hänet jätettiin Mapain ehdokaslistan ulkopuolelle 5. knessetiin. Myöhemmät yritykset puhdistaa Lavonin mainetta epäonnistuivat esimerkiksi pääministeri Levi Eshkolin tuesta huolimatta. Syynä tälle oli Ben-Gurion. Lavon jättäytyi lopulta itse julkisuudesta. Hän kuoli Tel-Avivissa 24. tammikuuta 1976.
Tic Tac

Tic Tac on italialaisen Ferreron valmistama makea pastilli. Niiden valmistus aloitettiin vuonna 1969. Tic Tacia myydään yleensä pienissä, läpinäkyvissä muovilaatikoissa. Useimmat maut sisältävät noin 1,9 kaloria minttua kohti. On myös erilaisia juhlapakkauksia, kuten joulu, pääsiäinen ja ystävänpäivä. 35 prosenttia maailman Tic Taceista valmistetaan Ferreron tehtaalla Corkissa, Irlannissa. Tic Taceja valmistetaan myös Australiassa, Kanadassa, Intiassa ja Ecuadorissa.
Siuntion ruotsalainen seurakunta

__SISLUETTPAKOTUS__
Major League Baseball -kausi 2021

Major League Baseball -kausi 2021 oli pohjoisamerikkalaisen baseball-sarja Major League Baseballin (MLB) kausi, jonka runkosarja alkoi 1. huhtikuuta ja päättyi 3. lokakuuta. 13. heinäkuuta pelattu 91. oli alun perin tarkoitus pelata Atlantassa, mutta se siirrettiin Denveriin. 117:s World Series alkoi 26. lokakuuta ja päättyi 3. marraskuuta. 
Cleveland Indiansille tämä kausi on viimeinen nykyisellä 106 vuotta vanhalla nimellään. Seuraavasta kaudesta alkaen tämä seura muuttaa nimensä Cleveland Guardiansiksi.
Otteluohjelma.
Otteluohjelma julkaistiin 9. heinäkuuta 2020. Toisena kautena peräkkäin liigojen välinen pelaaminen on vastaavien divisioonien välillä (AL East vs. NL East, AL Central vs. NL Central, ja AL West vs. NL West). New York Mets ja New York Yankees pelasivat kolmen ottelun ottelusarjan WTC-iskujen muistoksi. 
MLB at Field of Dreams -ottelussa, joka siirrettiin vuodella koronan takia, pelasivat vastakkain New York Yankees ja Chicago White Sox Dyersvillessä, Iowassa 12. elokuuta. 
MLB Little League Classic -ottelussa pelasivat Los Angeles Angels ja Cleveland Indians Bowman Fieldillä Williamsportissa, Pennsylvaniassa 22. elokuuta. Indians voitti ottelun 3–0.
Onni Sorsimo

Onni Einar Sorsimo, vuoteen 1919 Sohlman (12. syyskuuta 1899 Sysmä – 17. tammikuuta 1983 Sysmä) oli suomalainen maanviljelysneuvos, joka toimi Valtion viljavaraston johtajana sotavuosien aikana.
Sorsimon vanhemmat olivat maanviljelijä Sem Sorsimo, aiemmin Sohlman, ja Lovisa Nyberg ja puoliso vuodesta 1926 agronomi Anna Adolfina Luukkonen. Sorsimo tuli ylioppilaaksi Lahdessa 1918 ja valmistui agronomiksi Helsingin yliopistosta 1923, pääaineenaan maanviljelysoppi. Hän työskenteli valmistuttuaan kotitilallaan, mutta oli myös kunnavaltuutettu ja paikallisen maataloustuottajajärjestön puheenjohtaja. Vuonna 1925 hänestä tuli Tornatorin tilanhoitaja, joka vastasi yli tuhannen hehtaarin maa- ja puutarha-alueesta. Kun Tornator liitettiin Enso-Gutzeit-yhtiöön, Sorsimo jatkoi sen yliagronomina 1932–1940. Sorsimo paneutui etenkin suomalaisen ayrshirekarjan jalostamiseen, toimien myös Suomen Ayrshire-yhdistyksen johtotehtävissä. Vuonna 1940 Sorsimosta tuli Valtion viljavaraston johtaja sen siirryttyä kansanhuoltoministeriön alaisuuteen, ja samalla sota-ajan elintarvikehuollon ja säännöstelyn kannalta keskeinen vaikuttaja. Sotien jälkeen 1945 hän siirtyi kokopäivätoimiseksi maanviljelijäksi kotitilalleen, mutta jatkoi toimintaansa kotieläinten jalostusyhdistysten johdossa aina 1970-luvulle. Hänellä oli runsaasti myös muita luottamustehtäviä ja hän osallistui Sysmän kunnallispolitiikkaan. Maanviljelysneuvoksen arvonimen Sorsimo sai 1959.
Porvoon tuomiokapitulin talo

Porvoon tuomiokapitulin talo on historiallinen rakennus Porvoon vanhassa kaupungissa, jossa sijaitsee Porvoon hiippakunnan tuomiokapitulin toimitilat. Tuomiokapitulin talo on Porvoon toiseksi vanhin kivirakennus heti tuomiokirkon jälkeen. Rakennus on valmistunut arkkitehti Samuel Bernerin suunnitelmien mukaan vuonna 1759. Samalla tuomiokapitulin talo on Suomen vanhin virastorakennus, joka palvelee yhä edelleen alkuperäisessä tehtävässään.
Rakennus on osa Museoviraston suojelemaa vanhaa Porvoota ja sen omistaa Kirkkohallitus.
Historia ja arkkitehtuuri.
Porvoosta tuli hiippakuntakaupunki vuonna 1723, mikä tarkoitti, että kaupunkiin perustettiin kymnaasi eli lukio ja konsistori eli tuomiokapituli. Tuomiokapitulille ja lukiolle rakennettiin nykyisen tuomiokapitulin talon paikalle oma puurakennus vuonna 1728, mutta jo vuonna 1749 rakennus oli huonossa kunnossa. Tämän lisäksi tarvittiin lisää tiloja ja päätettiin rakentaa samalle paikalle kokonaan uusi rakennus.
Porvoon tuomiokapitulin ja lukion talo on valmistunut 1759 ja edustaa tyyliltään barokkiklassismia. Vuonna 1789 kuningas Kustaa III päätti, että rakennus toimisi sotasairaalana sotatilanteen aikana. Sotasairaalana tuomiokapitulin talo palveli myös Suomen sodan aikaan, sekä sairaalana vuonna 1813 saksalaisten joukkojen ollessa sijoitettuna Porvooseen. Vuonna 1815 lukio muutti uuteen suurempaan rakennukseen ja sen tilalla toimi yläkoulu vuosina 1845-1871.
Merkittävin rakennuksessa tapahtunut tapahtuma oli Porvoon valtiopäivät vuonna 1809, kun tsaari Aleksanteri I loi pohjan Suomen autonomialle. Nykyisin rakennus palvelee yhä alkuperäisen ajatuksen mukaisesti tuomiokapitulin toimitilana.
LEGO Ninjagon 9. tuotantokausi - Menneisyyden haamut

Menneisyyden haamut () on animaatiosarjan Lego Ninjagon yhdeksäs tuotantokausi, jossa Kai, Cole, Jay, Zane ja Wu kohtaavat Onien ja Lohikäärmeiden-maassa Lohikäärmeiden metsästäjät, heimon jotka nappavat lohikäärmeitä ja käyttävät niiden elementti-voimiaan hyväkseen. Ninjago Cityssä lordi Garmadon ja Garmadonin pojat ovat ottaneet vallan ja Lloyd, Nya, Misako, PIXAL ja Dareth yrittävät selviytyä kaupungissa.
Lähteet.
1. https://www.ruutu.fi/ohjelmat/lego-ninjago-masters-of-spinjitzu
Goba

Goba on kaupunki Etiopian Oromian osavaltiossa. Sitä on pidetty Balen alueen pääkaupunkina. Goban asukasluku oli vuoden 2007 väestönlaskennan mukaan 32 025.
Maantiede.
Goba sijaitsee Etiopian Oromian osavaltiossa. Kaupunki sijaitsee Balen alueella noin 2 500 metrin korkeudella merenpinnasta. Lähellä sijaitsee Bale-vuorten kansallispuisto.
Historia.
Lähellä Goban kaupunkia on useita kirkkoja, mukaan lukien mahdollisesti jo 1500-luvulta peräisin oleva kallioon hakattu kirkko. Gobasta tuli Balen alueen pääkaupunkina etiopialaisten kuvernöörien tukikohta. 1930-luvulla valmistui puolestaan armeijan koulutuskeskus. Toisen Italian–Etiopian sodan myötä kaupunkiin tehtiin ilmapommituksia. Italian vallattua Goban vielä samana vuonna kaupungin asukasluku oli noin 3 000.
1960-luvulla Länsi-Somalian vapautusrintama teki iskuja aina Goban tuntumaan saakka. 1970-luvulla suurta osaa Balen alueesta hallitsi Somali-Abon vapautusrintama, joskin alueen keskus Goba säilyi keskushallinnon käsissä. Kaupungissa oli samalla vuosikymmenellä myös alueen ainoa korkeamman asteen oppilaitos. Sen opiskelijoiden valtaosa oli kristittyjä, vaikka Balen alue onkin muuten pääosin muslimien asuttamaa.
Väestö.
Etiopian vuoden 2007 väestönlaskennan mukaan Goban asukasluku oli 32 025. Vuonna 2001 vastaava lukema oli 34 900, vuonna 1987 25 835 ja vuonna 1967 7 304.
Kanada (filosofi)

Kanada (sanskritiksi: कणाद Kaṇāda, tunnetaan myös nimellä Kashyapa, Ulūka, Kananda ja Kanabhuk) oli muinainen intialainen luonnontieteilijä ja filosofi, joka perusti intialaisen filosofian Vaisheshika-oppisuunnan. Vuosisata jolloin Kanada eli, on epäselvä ja siitä on väitelty pitkään. Hänen kuitenkin arvioidaan eläneen välillä 100-luku eaa. – 500-luku eaa. Hänen perinteinen nimensä Kanada tarkoittaa ”atomin syöjää” ja hänet tunnetaankin atomistisen lähestymistavan kehittämisestä intialaiseen fysiikkaan ja filosofiaan liittyen.
Varsovan suuri synagoga

Varsovan suuri synagoga () oli reformijuutalainen synagoga Varsovassa, Puolassa. Se avattiin roš hašanan aikana 26. syyskuuta 1878. Valmistuessaan synagoga oli maailman suurin. Se sijaitsi Tłomackien kadulla.
Jürgen Stroop räjäytti synagogan Varsovan geton kansannousun jälkeen 16. toukokuuta 1943.
Tyrod Taylor

Tyrod Di'allo Taylor (3. elokuuta 1989, Hampton, Virginia) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Taylor edustaa Houston Texansia. Hän on edustanut NFL-urallaan myös Baltimore Ravensia, Buffalo Billsia, Cleveland Brownsia ja Los Angeles Chargersia. Hän on pelannut (tilanne 22. syyskuuta 2021) NFL:ssä 74 ottelua, joista 49 aloittavana pelinrakentajana. Hän on heittänyt näissä 10186 syöttöjaardia, 57 touchdownia ja 20 syötönkatkoa. Lisäksi hän on itse juossut 17 touchdownia.
Vastoin kaikkia oddseja

Vastoin kaikkia oddseja ("Squares / Riding Tall / Honky Tonk Cowboy") on Patrick J. Murphyn ohjaama yhdysvaltalainen elokuva vuodelta 1972. Siinä maata kiertävä, huonosti menestyvä rodeoratsastaja rakastuu yläluokkaiseen, juuri Vassar Collegesta valmistuneeseen tyttöön.
Melodifestivalen 2016

Melodifestivalen 2016 oli Ruotsissa 6. helmikuuta – 12. maaliskuuta 2016 järjestetty laulukilpailu, jossa valittiin Ruotsin edustaja Eurovision laulukilpailuun 2016. Kilpailun voitti Frans Jeppsson-Wall kappaleellaan "If I Were Sorry".
Kilpailun kulku.
1. semifinaali.
Ensimmäinen semifinaali kilpailtiin 6. helmikuuta Scandinaviumissa, Göteborgissa. Anna Bookin oli tarkoitus kilpailla semifinaalissa kappaleella "Himmel för två", mutta kappale hylättiin, kun paljastui, että sen englanninkielinen versio oli kilpaillut jo Moldovan karsinnoissa 2014.
2. semifinaali.
Toinen semifinaali kilpailtiin 13. helmikuuta Malmö Arenalla, Malmössä.
3. semifinaali.
Kolmas semifinaali kilpailtiin 20. helmikuuta Himmelstalundshallenissa, Norrköpingssa.
4. semifinaali.
Neljäs semifinaali kilpailtiin 27. helmikuuta Gavlerinken Arenalla, Gävlessä.
Toinen mahdollisuus.
"Toinen mahdollisuus" -karsinta kilpailtiin 5. maaliskuuta Saab Arenalla, Linköpingissä.
Finaali.
Finaali kilpailtiin 12. maaliskuuta Friends Arenalla, Tukholmassa.
Luettelo Brasilian monarkeista

Brasilian monarkit olivat vuoteen 1822 saakka Portugalin monarkeja, kunnes Brasilia itsenäistyi ja siitä tuli keisarikunta.
Brasilian viimeinen monarkki, keisari Pedro II, oli koko titteliltään "Jumalan armosta ja kansan yhtämielisestä julistuksesta, perustuslaillinen keisari ja Brasilian ikuinen puolustaja" ().
Juho Keinänen (pesäpalloilija)

Juho Keinänen (s. 26. heinäkuuta 1999 Karttula) on suomalainen pesäpalloilija. Keinänen edustaa Superpesiksessä pelaavaa Kiteen Palloa. Hänen sopimuksensa Kiteen Pallon kanssa on kauden 2024. Keinänen voitti suomenmestaruuden Sotkamon Jymyssä kaudella 2023.
Keinänen on edustanut Superpesiksessä myös kasvattajaseuraansa Siilinjärven Pesis Sotkamon Jymyä ja Imatran Pallo-Veikkoja. Lisäksi hän on pelannut Ykköspesistä Puijon Pesiksessä ja Siilinjärven Pesiksessä. Keinäsen ura miesten sarjoissa alkoi vuonna 2016 Puijon Pesiksen Suomensarja- joukkueessa. Seuraavalla kaudella Keinänen pääsi tekemään debyyttinsä Puijon Pesiksen ykköspesis- joukkueessa pelaten neljä ottelua, mutta kausi kului pääosin suomensarjan puolella. Kaudella 2017 Keinänen kuului jo Puijon Pesiksen ykköspesis- joukkueen vaikiomiehistöön. Kaudeksi 2018 Keinänen siirtyi Siilinjärven Pesiksen ykköspesis- joukkueeseen ja pelasi siellä yhden kauden ykköspesistä ja kaksi kautta superpesistä Siilinjärven noustua superpesikseen kaudeksi 2019. Kaudella 2021 Keinänen pelasi Imatran Pallo-Veikoissa superpesistä. Imatralta hän siirtyi kaudeksi 2022 Sotkamon Jymyn. Keinänen siirtyi kaudeksi 2024 Kiteen Palloon. 
Keinänen pelaa sisäpelissä vaihtajana ja ulkopelissä etukentällä. Hän on pelannut urallaan 129 Superpesiksen runkosarjaottelua. Näissä hän on lyönyt 5+37=42 juoksua, tuonut 67 juoksua ja kerännyt 335 kärkilyöntiä. Keinänen on pelannut 10 ylempien pudotuspelien ottelua ja yhden alempien pudotuspelien ottelun. Näissä otteluissa hän on lyönyt 0+1=1 juoksua, tuonut 5 juoksua ja kerännyt 16 kärkilyöntiä.Ykköspesiksessä Keinänen on pelannut 35 runkosarjan ottelua. Näissä otteluissa hän on lyönyt 2+12=14 juoksua, tuonut 16 juoksua ja kerännyt 82 kärkilyöntiä.
Tilastot päivitetty 12.3.2023
Chan Santokhi

Chandrikapersad ”Chan” Santokhi (s. 3. helmikuuta 1959) on surinamelainen poliitikko ja entinen poliisipäällikkö, joka toimi maansa presidenttinä vuosina 2020–2025.
Tausta ja yksityiselämä.
Etniseltä taustaltaan Santokhi on indosurinamelainen.
Santokhi on naimisissa asianajaja Mellisa Santokhi-Seenacherry kanssa heinäkuusta 2020 lähtien. Parin häätilaisuus oli pieni ja yksityinen, ja kyseessä on ensimmäinen kerta, kun Surinamen presidentti on mennyt naimisiin virkaan astuttuaan. Santokhilla on kaksi lasta aikaisemmasta liitosta.
Lukion jälkeen Santokhi muutti Alankomaihin, jossa hän opiskeli poliisikoulussa. Tämän jälkeen hän palasi Surinameen, jossa hänet nimettiin poliisipäälliköksi vuonna 1991.
Poliittinen ura.
Vuosina 2005–2010 Santokhi toimi maansa oikeusministerinä presidentti Dési Boutersen hallituksessa. Ministerinä toimiessaan hän puuttui kovalla kädellä maan laittomaan huumekauppaan, minkä johdosta Bouterse antoi hänelle lempinimen "sherffi". Vuonna 2010 Santokhi asettui ensimmäistä kertaa ehdolle presidentinvaaleissa, mutta hävisi Bouterselle. Samana vuonna järjestetyissä parlamenttivaaleissa Santokhi sai yllättävän paljon henkilökohtaisia ääniä huolimatta siitä, että puolue oli asettanut hänet melko alas listalleen.
Santokhi valittiin VHP-puolueen puheenjohtajaksi vuonna 2011. Santokhin johdolla puolue on kasvattanut sekä jäsenmääräänsä ja kannatustaan kaikkien eri etnisten ja uskonnollisten ryhmien keskuudessa.
Toukokuussa 2020 parlamenttivaaleissa VHP kasvoi Surinamen suurimmaksi puolueeksi ja voitti 20 paikkaa maan parlamentin 51 paikasta. Surinamessa presidentin valitsee maan parlamentti kahden kolmasosan enemmistöllä. Santokhi ilmoittautui mukaan vuoden 2020 presidentinvaaleihin ja hänen varapresidenttiehdokkaansa on Ronnie Brunswijk.
Santokhi vannoi virkavalansa 16. heinäkuuta 2020. Virkaanastujaispuheessaan hän sanoi haluavansa puuttua elintasokustannusten jyrkkään nousuun. Lisäksi hän käytti virkaanastujaisissaan sanskritia tuoden esiin etnisen taustansa.
LEGO Ninjagon 10. tuotantokausi - Onien marssi

Onien marssi () on animaatiosarjan Lego Ninjagon kymmenes tuotantokausi, jossa ninjat saavat vastaansa onit, jotka pyrkivät peittämään kaikki luomisen maat pimeydellä. 
Tämä kausi päättää Lego Ninjago: Masters of Spinjitzu-sarjan.
MLB at Field of Dreams

MLB at Field of Dreams oli Major League Baseball-kauden 2021 runkosarjaottelu, joka pelattiin 12. elokuuta 2021 Dyersvillessä, Iowassa. Samalla paikalla kuvattiin Kevin Costnerin tähdittämää "Field of Dreams" -elokuvaa. Ottelussa pelasivat Chicago White Soxin ja New York Yankees. Ottelu oli alun perin tarkoitus pelata kaudella 2020, mutta se siirrettiin koronapandemian vuoksi vuodella eteenpäin. Se oli ensimmäinen MLB-ottelu kautta aikojen Iowan osavaltiossa. White Sox voitti ottleun 9-8..
Vuoden 2022 elokuussa kentällä on tarkoitus pelata seuraavan kerran. Joukkueiksi on suunniteltu Cincinnati Redsiä ja Chicagon toista joukkuetta Cubsia.
Stiletti Giltsit

Stiletti Giltsit (sic, engl. "Switchblade Sisters" tai "The Jezebels", alkuteksteissä "Playgirl Gang") on Jack Hillin ohjaama yhdysvaltalainen eksploitaatioelokuva vuodelta 1975. Teräaseita taiten käyttävästä tyttöjengistä kertovan toimintaelokuvan suosio jäi valmistumisaikanaan vähäiseksi, mutta elokuva nousi kulttimaineeseen 1990-luvun keskivaiheilla, kun Quentin Tarantino mainitsi sen yhdeksi suosikikseen ja julkaisi sen DVD:nä oman Rolling Thunder Pictures -levitysyhtiönsä kautta. Elokuva on julkaistu myös suomenkielisenä VHS-kasettina ja esitetty Helsingissä Rakkautta ja anarkiaa -festivaaleilla 1996, Night Visions -elokuvafestivaalia edeltäneessä Silmää verestää -elokuvatapahtumassa sekä Night Visionsin 10-vuotisohjelmistossa lokakuussa 2007.
Juoni.
Satiirisessa tarinassa (joka käsikirjoittaja-ohjaaja Jack Hillin mukaan perustuu Shakespearen "Othelloon") nuorten naisten jengi hallitsee naapurustoaan ja paikallista high schoolia, myy huumeita ja seksiä ja harjoittaa väkivaltaa. Eräänä päivänä jengin johtaja Deb Lace kohtaa haastajan naapurustoon muuttaneessa Maggiessä. Tappelu vie molemmat telkien taakse, naiset ystävystyvät ja Maggiestä tulee Debin uusi ”oikea käsi”. Tästä kateellisena tehtävän aiempi haltija Patch ryhtyy kostotoimiin. Sisäisen riitelyn tiimellyksessä naiset huomaavat uuden jengin valtaavan heidän aluettaan ja konfliktit vain eskaloituvat.
Dolo (Etiopia)

Dolo on kaupunki Etiopian Somalin osavaltiossa Somalian vastaisella rajalla. Sen asukasluku oli vuoden 2007 väestönlaskennan mukaan 26 323.
Maantiede.
Dolo sijaitsee Etiopian Somalin osavaltiossa Etiopian Somalian vastaisella rajalla.
Historia.
Dolon alue päätyi osaksi Etiopiaa "fitawrari" Habte Giyorgisin vallattua alueita Borenasta aina Doloon saakka vuosina 1896–1897. Samalla alueelle perustettiin useita etiopialaisia varuskuntia. Rajan kulusta Dolon kohdalla Etiopian ja Italian hallitseman Somalian välillä sovittiin vuonna 1911.
Rodolfo Grazianin johtamat italialaiset joukot miehittivät Dolon toisen Italian–Etiopian sodan aikana 4. lokakuuta 1935. Brittijoukot valtasivat sen puolestaan italialaisilta toisessa maailmansodassa vuonna 1941.
Myöhemmin Dolo sijaitsi itsenäisen Somalian ja Etiopian kiistelemällä alueella. Dolon suunnalla käytiin ankaria taisteluja vuoden 1964 Ogadenin sodan aikaan. Jännitteet lisääntyivät vuonna 1973, kun Tenneco Oil ilmoitti löytäneensä alueelta maakaasua.
Väestö.
Dolon asukasluku oli Etiopian vuoden 2007 väestönlaskennan mukaan 26 323.
Hunter Island

Hunter Island on saari, joka sijaitsee Hunter Islandin saariryhmässä Bassinsalmessa King Islandin ja Luoteis-Tasmanian välillä Australiassa. Saari sijaitsee lähellä Three Hummock Islandia, useita kilometrejä Tasmanian luoteisrannikolta. Saaren pinta-ala on 7730 hehtaaria. Saari toimii karjatilana ja saarella on maatila. Yksityisomistuksessa olevaa proomua käytetään kuljetukseen Smithtoniin Tasmanian pohjoisrannikolle. Saari on noin 25 kilometriä pitkä ja leveimmillään 6,5 kilometriä leveä. Itä-Intian rahtialus "Phatisalam" tuhoutui saarella vuonna 1821.
Linnut.
Saari on osa Hunter Islandin saariryhmän tärkeää lintualuetta, koska se sijaitsee kriittisesti uhanalaisen tasmanianruohokaijan muuttoreitillä Lounais-Tasmanian ja Kaakkois-Australian välillä.
Rahti (televisiosarja)

Rahti on Matti Kinnusen idean pohjalta kehitetty televisiosarja, jonka hän on myös ohjannut. Alun perin oli tarkoitus tehdä kaksiosainen televisioelokuva, mutta lopulta tehtiin kahdeksanosainen televisiosarja. Kuvaukset aloitettiin vuonna 2020, mutta koronapandemian vuoksi ne viivästyivät. Sarjaa on kuvattu muun muassa Italiassa, Maltalla ja Suomessa. Sarjan ensimmäinen jakso esitettiin Yle TV1 -kanavalla 5. syyskuuta 2021.
Juoni.
Kiki (Evelyn Rasmussen Osazuwa) on eritrealainen kahvilan pitäjä, jolla on perhe, mies ja tytär. Hän joutuu pakenemaan Eritreasta, koska joutuu siellä hengenvaaraan, ja lähtee perheensä kanssa vaaralliselle matkalle Pohjois-Afrikan kautta ja Euroopan halki Suomeen. Kun perhe on nousemassa laivaan, Kiki kadottaa tungoksessa miehensä ja tyttärensä, jotka saattoivat päästä siihen, mutta laivasta ammutaan viimeisiä sinne pyrkiviä, koska sinne ei enää mahdu lisää ihmisiä, ja Kiki joutuu jäämään rannalle ilman perhettään. Samaan aikaan Suomessa rahavaikeuksissa oleva autokorjaamoyrittäjä Riku (Johannes Holopainen) varastaa pakettiauton tietämättä, että sen sisällä on pakolaisperhe piilossa, ja sotkeutuu pakolaisia hyväksi käyttävään bisnekseen, jossa liikkuvat suuret rahasummat.
Sarjan pääroolia näyttelevä Evelyn Rasmussen Osazuwa on norjalainen, jonka isä on kotoisin Nigeriasta ja äiti on Pohjois-Norjasta. Hän näytteli Norjassa pitkään kestäneessä "Hotel Cæsar" -sarjassa, ja kun hänelle tarjottiin Kikin roolia, hän tunsi siinä olevan yhtäläisyyksiä omaan elämäänsä, vaikka onkin elänyt Norjassa tavallista elämää. Hän teki roolia varten paljon taustatutkimusta haastattelemalla eritrealaisia ja opetteli myös Eritreassa puhuttua tigrinjan kieltä sen verran, että pystyi lausumaan repliikkinsä sujuvasti.
Näyttelijät.
Lähde:
Tua Tagovailoa

Tuanigamanuolepola "Tua" Tagovailoa (s. 2. maaliskuuta 1998, ʻEwa Beach, Havaiji) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Tagovailoa edustaa Miami Dolphinsia.
Yliopistotasolla Tagovailoa edusti Alabaman yliopistoa vuodet 2017–2019. Hän pelasi Alabamassa 32 ottelua, joissa heitti 7442 syöttöjaardia ja 87 touchdownia. Lisäksi hän juoksi itse yhdeksän touchdownia. Kauden 2018 jälkeen hänet palkittiin Walter Camp Awardilla. Ennen ennustettiin, että Tagovailoa valittaisiin varaustilaisuuden ensimmäisenä pelaajana, mutta hän loukkasi lonkkansa. Miami Dolphins varasi Tagovailoan varaustilaisuuden ensimmäisellä kierroksella viidentenä pelaajana koko varaustilaisuuden viidentenä pelaajana.
Tagovailoa ja Dolphins solmivat toukokuussa 2020 nelivuotisen tulokassopimuksen, jonka kokonaisarvo oli noin 30 miljoonaa dollaria. Ennen kautta ilmoitettiin, että Tagovailoa aloittaa kauden Ryan Fitzpatrickin varapelinrakentajana. Ensimmäisen kerran Tagovailoa pelasi peliviikolla kuusi Jetsiä vastaan, jolloin hän heitti kaksi syöttöä. Hän aloitti ottelun pelirakentajana seuraavalla viikolla Los Angeles Ramsia vastaan. Ensimmäisellä kaudellaan Tagovailoa heitti 1814 syöttöjaardia ja 11 touchdownia. Lisäksi hän juoksi itse kolme maalia.
Miesten Superpesiksen kausi 2000

Miesten Superpesiksen kausi 2000 oli Suomen Pesäpalloliiton järjestämän pesäpallon korkeimman sarjatason Superpesiksen 11. kausi. Kausi alkoi 13. toukokuuta ja päättyi 9. syyskuuta 2000.
Suomen-mestaruuden voitti Kiteen Pallo, jolle mestaruus oli toinen peräkkäinen. Kitee kukisti loppuottelusarjassa 3–0 Sotkamon Jymyn. Pronssiottelusarjassa Oulun Lippo voitti Hyvinkään Tahkon 2–1. Kaikki karsintasarjaan joutuneet joukkueet taas onnistuivat säilyttämään paikkansa Superpesiksessä.
Joukkueet.
&lt;section begin="joukkueet"/&gt;
&lt;section end="joukkueet"/&gt;
Sarjajärjestelmä.
Runkosarjassa pelattiin kaksinkertainen sarja kaikkien joukkueiden kesken. Yhteensä runkosarjassa pelattiin 28 ottelua joukkuetta kohden. Kahdeksan parasta joukkuetta etenivät pudotuspeleihin ja neljä viimeistä Superpesiskarsintaan. Pudotuspelit pelattiin paras viidestä -järjestelmällä lukuun ottamatta pronssiotteluita, jotka pelattiin paras kolmesta -järjestelmällä.
Superpesiskarsinnassa runkosarjan neljä heikointa kohtasivat Ykköspesiksen neljä parasta joukkuetta. Karsintasarja pelattiin yksinkertaisena ja neljä parasta joukkuetta saivat oikeuden pelata Superpesiksessä kaudella 2001.
Pudotuspelit.
Pudotuspelit pelattiin paras viidestä -periaatteella lukuun ottamatta pronssiotteluita, jotka pelattiin paras kolmesta -menetelmällä. Otteluparit muodostettiin runkosarjan sijoitusten perusteella. Kotietu oli runkosarjassa paremmin sijoittuneella joukkueella.
Superpesiskarsinta.
Superpesiskarsinnassa Superpesiksen runkosarjan neljä heikointa kohtasivat Ykköspesiksen neljä parasta joukkuetta yksinkertaisessa sarjassa. Karsintasarjan neljä parasta saivat oikeuden pelata Superpesistä kaudella 2001. Superpesiksen 11:nneksi sijoittunut Loimaa ja Ykköspesiksen voittaja Järvenpää saivat sarjaan kolme hyvityspistettä. Vastaavasti Superpesiksen 12:nneksi sijoittunut Kankaanpää ja Ykköspesiksen toiseksi sijoittunut Kuopio saivat kumpikin yhden hyvityspisteen. 
Lopulliset sijoitukset.
Voittajajoukkue 2000.
Kiteen Pallo -90 (2:nen mestaruus)
Alviina

Alviina on Suomessa käytetty naisen etunimi. Se on muunnelma nimestä "Alfiina", joka voidaan tulkita Adolfiinan lyhentymäksi tai Alfin sisarnimeksi. Toisaalta Alviina on yhdistetty myös Albin-nimen suomalaiseen muotoon Alvi.
Digi- ja väestötietoviraston mukaan Suomessa on joulukuun 2024 loppuun mennessä tilastoitu 1 209 Alviina-nimistä naista. Heistä suurin osa on syntynyt ennen 1920-lukua.
Alviinalla ei ole nimipäivää almanakassa.
Thibaut II (Navarra)

Thibaut II, lisänimeltä Nuori, (6. joulukuuta 1239 – 4. joulukuuta 1270) oli Navarran kuningas ja nimellä Thibaut V Champagnen kreivi.
Nuoruus.
Thibaut oli Thibaut I:n ja tämän kolmannen vaimon, Margarita de Bourbonin vanhempi poika. Hän peri isänsä arvonimet 14-vuotiaana, mutta hänen äitinsä ja Aragonian Jaakko I toimivat sijaishallitsijoina kunnes Thibaut tuli täysi-ikäiseksi v. 1256. Thibaut vahvisti Navarran "fuerot", eräänlaisen perustuslain, joka rajoitti hänen valtaansa. Hän yritti perustella hallitsijanasemaansa jumalallisella oikeudella, joka oli uusi ajatus Navarrassa. Paavi Aleksanteri IV voiteli Thibautin 1257, ja kruunasi tämän 1259.
Sisäpolitiikka.
Thibaut pyrki vastustamaan vallan hajatumista aatelille ja vähentämään "fuerojen" hänelle asettamia rajoituksia kääntymällä porvariston puoleen. Thibaut verotti porvareita raskaasti, mutta nämä kannattivat häntä silti, koska saivat kuninkaalta vapauksia, arvovaltaa ja poliittista vaikutusvaltaa. Thibaut perusti Espinalin (nyk. Aurizberri/Espinal) kaupungin v. 1269.
Thibaut jatkoi isänsä uudistuksia. Hän paransi hallintoa, valtion taloudenpitoa, ja järjesti Navarran ensimmäisen väestönlaskennan 1266; sen mukaan Navarran väkiluku oli 150 000. Thibaut jatkoi myös isänsä valtataistelua Pamplonan piispan kanssa, mikä liittyi baskien ja oksitaanien välisiin kiistoihin.
Ulkopolitiikka.
Thibaut löysi itselleen tukijan Ranskan kuninkaasta Ludvig IX:tä, joka johdonmukaisesti tuki toisia kuninkaita näiden vasalleja vastaan. Thibaut nai Ludvigin tyttären Isabellan 6. huhtikuuta 1255. Thibaut toimi Ludvigin neuvonantajana, ja Ludvig vastaavasti auttoi sovittelemaan Navarran sisäisiä kiistoja. Kun Kastilian Alfonso X:n tytär Berengaria kihlattiin Ludvigin pojan Louisin kanssa, Kastilia antoi Navarralle oikeuden käyttää Fuenterrabían ja San Sebastiánin satamia.
Heinäkuussa 1270 Thibaut lähti Ludvigin mukana kahdeksannelle ristiretkelle. Ludvig menehtyi punatautiin Tunisin piirityksen aikana, ja Thibaut kuoli lapsettomana Sisilian Trapanissa ollessaan paluumatkalla. Hänen jälkeensä kuninkaaksi tuli hänen veljensä Henrik. Thibautin leski Isabella palasi Ranskaan, missä hän kuoli muutamaa kuukautta myöhemmin, ja haudattiin Provinsiin.
Lauttalampi

Lauttalampi voi tarkoittaa seuraavia:
Randy Burridge

Randall H. Burridge (s. 7. tammikuuta 1966 Fort Erie, Ontario) on kanadalainen jääkiekkoilija, jonka pelipaikka oli vasen laitahyökkääjä. Hän pelasi urallaan yhteensä 706 NHL:n runkosarjaottelua ja 107 pudotuspeliottelua.
Burridge edusti NHL-urallaan Boston Bruinsia, Washington Capitalsia, Los Angeles Kingsiä sekä Buffalo Sabresia. NHL-urallaan hän teki 706 ottelussa tehopisteet 199+251=450 ja keräsi 458 rangaistusminuuttia. Burridge toimi Buffalo Sabresin varakapteenina kausina 1995–1996 ja 1996–1997 sekä pelasi myös ssa kaudella 1991–1992. NHL-uransa jälkeen Burridge pelasi 14 ottelua Saksan DEL-liigan Hannover Scorpionsin joukkueessa kaudella 1998–1999.
Surulehtikuusi

Surulehtikuusi ("Larix" × "pendula") on euroopanlehtikuusen ("Larix decidua") ja kanadanlehtikuusen ("Larix laricina") välinen risteymä. Se on luonnollisesti syntynyt risteymä, joka havaittiin Englannissa 1730-luvulla melko pian sen jälkeen, kun maahan oli istutettu kanadanlehtikuusia. Samoihin aikoihin risteymät alkoivat yleistyä myös Yhdysvalloissa Ontariojärven ympäristössä, jonne oli tuotu euroopanlehtikuusta. Nykyisin surulehtikuusesta on jalostettu taimistoille erilaisia lajikkeita.
Surulehtikuusi on kausivihanta havupuu, joka voi kasvaa noin 25 metriä korkeaksi. Rungon rinnankorkeusläpimitta voi olla korkeintaan noin 60 cm. Neulaset ovat tylppäkärkisiä ja halkaisijaltaan noin 1 mm. Surulehtikuusen kävyt ovat noin 2–3 cm pitkiä ja näyttävät kantalajiensa käpyjen välimuodoilta.
Iann Dior

Michael Ian Olmo (s. 25. maaliskuuta 1999), taiteilijanimeltään Iann Dior, on yhdysvaltalainen rap-artisti, laulaja ja lauluntekijä.
Olmo kasvoi Corpus Christissä, Texasissa. Hän aloitti 17-vuotiaana musiikin teon ja työskenteli lyhyen aikaa nimillä Olmo ja Lil Rock. Hän alkoi tehdä kappaleita muun muassa sydämen särkymisestä, seksistä ja itselääkityksestä Iann Dior -nimellä. Hän oli yllättynyt positiivisesta vastaanotosta, kun hän julkaisi ne verkossa. Näiden ansiosta hän sai nopeasti yhteyksiä ja keräsi suosiota emo rap -kappaleillaan, joissa oli myös pop-elementtejä. Olmo julkaisi vuonna 2019 kappaleen "cutthroat", ja pian hän kirjoitti levytyssopimuksen TenThousand Projectsin kanssa.
Olmo julkaisi ensimmäisen mixtapensa "I'm Gone" huhtikuussa 2019, ensimmäisen albuminsa "Industry Plant" marraskuussa 2019 ja ensimmäisen EP-levynsä "Still Here" huhtikuussa 2021.